b'\n_START_ARTICLE_\nEuropos Parlamento pirmininkas\n_START_PARAGRAPH_\nEuropos Parlamento Pirmininkas\xc2\xa0\xe2\x80\x93 renkamas dvejiems su puse met\xc5\xb3, t. y. pusei EP kadencijos, ir gali b\xc5\xabti perrenkamas. Jis atstovauja Parlamentui palaikydamas i\xc5\xa1or\xc4\x97s ry\xc5\xa1ius ir santykius su kitomis Bendrijos institucijomis. _NEWLINE_Nuo 2019 m. EP pirmininko pareigas per\xc4\x97m\xc4\x97 italas David Sassoli, EP narys nuo 2009 m.\n_START_SECTION_\nVaidmuo\n_START_PARAGRAPH_\nPirmininkas, kuriam padeda 14 pavaduotoj\xc5\xb3, vadovauja Europos Parlamento ir jo organ\xc5\xb3 (Biuro ir Pirminink\xc5\xb3 sueigos) veiklai ir per plenarinius pos\xc4\x97d\xc5\xbeius vykstan\xc4\x8dioms diskusijoms. Kasmet dvylika plenarini\xc5\xb3 sesij\xc5\xb3 vyksta Strasb\xc5\xabre, o \xc5\xa1e\xc5\xa1ios papildomos\xc2\xa0\xe2\x80\x93 Briuselyje._NEWLINE_Pirmininkas pri\xc5\xbei\xc5\xabri, kad b\xc5\xabt\xc5\xb3 laikomasi Europos Parlamento darbo tvarkos taisykli\xc5\xb3, ir tarpininkaudamas u\xc5\xbetikrina skland\xc5\xbei\xc4\x85 \xc5\xa1ios institucijos ir jos organ\xc5\xb3 veikl\xc4\x85._NEWLINE_Pirmininkas atstovauja Parlamentui, kai \xc5\xa1is tvarko teisinius reikalus ir palaiko visus i\xc5\xa1or\xc4\x97s ry\xc5\xa1ius. Jis i\xc5\xa1sako nuomon\xc4\x99 visais svarbiais tarptautiniais klausimais ir teikia rekomendacijas, kaip stiprinti Europos S\xc4\x85jung\xc4\x85._NEWLINE_Kiekvieno Europos Vadov\xc5\xb3 Tarybos susitikimo prad\xc5\xbeioje Parlamento Pirmininkas i\xc5\xa1sako Parlamento nuomon\xc4\x99 ir pozicij\xc4\x85 \xc4\xaf darbotvark\xc4\x99 \xc4\xaftrauktomis specialiomis temomis ir klausimais._NEWLINE_Europos Parlamentui pri\xc4\x97mus Europos S\xc4\x85jungos biud\xc5\xbeet\xc4\x85, j\xc4\xaf savo para\xc5\xa1u tvirtina Pirmininkas._NEWLINE_Europos Parlamento Pirmininkas kartu su Tarybos Pirmininku pasira\xc5\xa1o teis\xc4\x97s aktus, priimtus pagal \xc4\xafprast\xc4\x85 teis\xc4\x97k\xc5\xabros proced\xc5\xabr\xc4\x85.\n_START_SECTION_\nRinkimai\n_START_PARAGRAPH_\nKandidatas, per slapt\xc4\x85 balsavim\xc4\x85 surink\xc4\x99s absoliu\xc4\x8di\xc4\x85 balsavusi\xc5\xb3 nari\xc5\xb3 bals\xc5\xb3 daugum\xc4\x85, i\xc5\xa1renkamas Pirmininku. Jeigu po trij\xc5\xb3 balsavim\xc5\xb3 n\xc4\x97 vienas kandidatas nesurenka absoliu\xc4\x8dios bals\xc5\xb3 daugumos, per ketvirt\xc4\x85 balsavim\xc4\x85 Pirmininkas renkamas paprasta bals\xc5\xb3 dauguma._NEWLINE_Pirmininkas renkamas dvejiems su puse met\xc5\xb3, t. y. pusei Parlamento kadencijos, kuri gali b\xc5\xabti t\xc4\x99siama.\n_START_SECTION_\nPareigos\n_START_PARAGRAPH_\nPirmininkas vadovauja Parlamento veiklai, pirmininkauja plenariniams pos\xc4\x97d\xc5\xbeiams ir tvirtina biud\xc5\xbeet\xc4\x85. Jis atstovauja Parlamentui, palaikan\xc4\x8diam i\xc5\xa1or\xc4\x97s ry\xc5\xa1ius ir ry\xc5\xa1ius su kitomis Bendrijos institucijomis.'